**Protokoll fra styremøte i Midt-Norge Travforbund tirsdag 23. februar kl 18.00, Leangen Travbane.**

**Tilstede: Edmund Morewood, Ketil Oksvold, Geir Trøan, Rolf Inge Furuhaug, Noralf P Brækken, Carl Petter Brun, Sven-Tore Jacobsen (gikk kl 19.20), Elin Flataune, Roger Rundhaug**

**Forfall: Laila Næve**

**Saksliste:**

**Sak 1: Godkjenning av protokoll fra styremøte 19.01.2016.**

Protokoll godkjent

**Sak 2: Nye Leangen**

1. DNTs styre har i møte 12.02.16 behandlet MNTFs styre sitt vedtak i møte 19.01.16 vedrørende valg av lokasjon for Nye Leangen.

De gjorde følgende vedtak: Lokalisering ny travbane Midt-Norge

Følgende ble vedtatt:

*«DNT-styrets vedtak 22.08.15 inkluderer at Midt-Norge Travforbund-styret (MNTF) skal velge to av de tre gjenværende lokasjonene Klæbu, Melhus og Orkdal. DNT-styret ber MNTF-styret sørge for at det fremforhandles avsluttende opsjonsavtaler med de to alternativene som velges, og at de eksisterende opsjonsavtaler med tomteeierne forlenges til 31.08.16. DNT ber MNTF-styret oppdatere hovedmomentene i utformingen av det nye travanlegget i Midt Norge (slik som banelengde, antall stallplasser, romplan, arealdisponering treningssløyfer osv.) Styret registrerer at det hersker tvil om vedtaket om lokasjon er fattet på riktig organisatorisk måte, og ber styret i MNTF om bekreftelse på saken. Saken behandles på nytt i DNT- styremøte 26.02.16.»*

Styret i MNTF svar og vedtak:

**På spørsmål om saken er fattet på korrekt organisatorisk måte, ber vi styret i DNT se på sine egne handlinger og vedtak fattet i forhold til MNTFs ekstraordinære generalforsamling den 10.11.2013.**

**Styret i MNTF vil på sin side avvente sine vurderinger til Voldgiftsrettens avgjørelse.**

**Vedtak av 19.01.16 opprettholdes.**

**Følgende protokolltilførsler ble gitt:**

**Fra Sven Tore Jacobsen, støttet av Carl Petter Brun:**

1. **For øvrig er de pålegg som DNT styret ga 22.08.15 til MNTFs styre, ikke vært behandlet i MNTFs styremøter etter denne dato.**
2. **I innkallingen til styremøte 19.01.16 står det:**

**Sak 2: «Nye Leangen» Status.**

**Det var ikke sendt ut saksdokumenter i saken, eller om saken var en vedtakssak eller informasjonssak. På møtet presenterte formann et forslag til valg av lokasjon for Nye Leangen. Det er ikke god organisatorisk saksbehandling**.

1. Edmund orienterte om tidsplan for Voldgiftssaken. Se vedlegg

**Sak 3: Nytt fra styremøte i DNT 12.02.16**

Sverre orienterte fra DNTs styremøte 12.02.16.

**Sak 4: Generalforsamling i DNT**

Det er påmeldt 35 lag, samt forbundets leder og forbundssekretæren.

**Sak 5: Generalforsamling MNTF 13. mars**

Gjennomgang av årsberetning, regnskap. Styret vedtok årsberetningen med regnskap, aktivitetsplan og budsjett fremlagt for generalforsamlingen 13.03.16. Se vedlegg

Innkomne forslag. Ankommet saker fra 5 travlag og region Nord. Alle forslag er gyldige og fremlegges for generalforsamlingen.

Sakspapirene utsendes fredag 26. februar pr e-post til lagene.

**Sak 6: Til Start 2016**

Sverre orienterte om årets Til Start. Arrangementssteder, datoer, Til Start tilskudds satser

**Sak 7: Valgbarhet, Per Jørgensen styremedlem Trøndelag Travsportforening**

Styret i MNTF støtter forbundssekretæren i hans håndtering av saken, ved at det er stilt spørsmål om valgbarheten til Per Jørgensen, til nestleder i styret i Trøndelag Travsportforening (TT).

Det vil i saker knyttet til Leangen, alltid bli stilt spørsmål om habilitet, og man vil få diskusjoner i etterkant. Dette vil skje selv om styret i TT tar de grep på forhånd, som de skisserer. Per Jørgensen er utviklingssjef på Leangen Travbane og er meget sentral i alt som skjer her. Han er også mye i media. Ut fra denne betraktning mener styret at Per Jørgensen ikke er valgbar.

Trøndelag Travsportforening er ikke lenger eneeier av Leangen Travbane. De er medeier, sammen med 39 andre travlag gjennom Midt-Norge Travforbund, som i dag besitter aksjene i Leangentravets Eiendom AS. Per Jørgensen er heller ikke daglig leder ved Leangen Travbane. Tar man dette i betraktning, sammen med de grep som styret i TT skisserer, så kan man si at Per Jørgensen er valgbar.

Styret i Midt-Norge Travforbund vedtok å oversende saken til DNTs styre for deres vurdering.

**Sak 8: Forbundssekretærens kvarter**

Sverre orienterte om Lånke Travlag som har gjort mange investeringer de siste årene på sin travbane. Det siste nå er et lysanlegg på banen, som gir medlemmene helt nye muligheter for trening av hest. Lånke har sendt inn skjema for Endret bruk av treningsanlegg, og anleggskontaktene har mottatt dette for vurdering av anleggskategori, som er avgjørende for størrelsen på banebidrag fra DNT.

**Sak 9: Eventuelt**

Edmund orienterte om møte i Oslo 2. mars, hvor Rikstoto har invitert DNT til fellesmøte, brainstorming møte. Forbundsledere og forbundssekretærer er blant de inviterte, Edmund og Sverre deltar fra MNTF.

**Trondheim 24.02.16**

**Sverre Hosen**